Lauri Karimo

**Lauri Karimo**  (vuoteen 1912 **Hujanen**) (12. marraskuuta 1891 Lapinlahti – 5. heinäkuuta 1951 Sugar Island, Chippewan piirikunta, Michigan, Yhdysvallat) oli suomalainen yleisurheilija päälajinaan 110 metrin aitajuoksu. Hän muutti vuonna 1912 Yhdysvaltoihin, jossa hän 1910-luvun lopulla siirtyi 10-ottelijaksi saavuttaen Yhdysvaltain mestaruuskisojen hopeaa.

## Suomen aitajuoksumestari 1912

Lauri Karimon parhaaksi vuodeksi Suomessa muodostui kesä 1912, jolloin hän Viipurin Reippaan edustajana voitti Suomen mestaruuden 110 m aidoissa. Saman kesän alussa järjestetyissä olympiakarsinnoissa Tukholman olympialaisiin hän ei vakuuttanut valitsijoitaan, vaikka voittikin lajinsa. 

Karimon Suomen ennätys 16,1 säilyi virallisesti vuoteen 1919, jolloin Waldemar Wickholm rikkoi sen ajalla 15,9. Karimo kuitenkin paransi omaa ennätystään Amerikassa tulokseen 15,5 vuonna 1919. Ulkomailla tehtyjä aikoja ei hyväksytty silloin Suomen ennätykseksi. Kyseisen ajan 15,5 alitti Bengt Sjöstedt vuonna 1928.

## IWW-urheilijana Amerikassa 1910-luvulta lähtien

Syksyllä 1912 Karimo muutti Yhdysvaltoihin. Siellä hänestä tuli suomalaissiirtolaisten työväenliikkeen aktiivi. Vuonna 1914 Amerikan Suomalainen Sosialistijärjestö (ASS) hajaantui, ja Karimosta tuli ammattiyhdistysorientuneen IWW- eli suomalaisittain "iituplajuu"-kannattaja eli työläisten syndikalistisen liikkeen jäsen. Näiden Amerikkaan muuttaneiden suomalaisten työväenliikeen kannattajien keskuudessa käytiin tiukkaa kilpailua ryhmien välillä. Huolimatta suomalaisten työläisjärjestöjen keskinäisistä kiistoista Karimo osallistui kuten myös Hannes Kolehmainen ja Ville Kyrönen AAU:n yleisurheilumestaruuskisoihin; vuonna 1916 Karimo osallistui keihäänheittoon sijoittuen neljänneksi. Karimosta oli Amerikassa ollessaan tullut enemmän moniottelija, jonka päälajeja 110 m aitojen lisäksi olivat muun muassa keihäänheitto, kuulantyöntö, korkeushyppy ja pituushyppy. Hän osallistui vuoden 1919 AAU:n mestaruuskilpailuissa 10-ottelussa sijoittuen toiseksi. Lajeissa oli hieman eroa totuttuun 10-otteluun, sillä 400 metriä oli korvattu puolen mailin kävelyllä, keihäänheitto painonheitolla ja kiekonheitto moukarinheitolla. Hopeasarjassaan Karimo voitti kuulantyönnön tuloksella 12,76 m, pituushypyn 632 cm, painonheiton 7,12 m, 110 m aidat 16,6 s sekä seiväshypyn 312 cm.

Hyvän urheilumenestyksen johdosta keväällä 1920 Suomeen tuli tieto Karimon halusta osallistua Antwerpenin olympialaisiin. Koska TUL kieltäytyi osallistumasta olympialaisiin yhdessä SVUL:n kanssa Karimon ajatus osallistumisesta olympialaisin kariutui. Vuonna 1921 Karimo kävi kuitenkin Euroopassa TUL:n maksaessa matkarahat kilpaillen työläisten kisoissa Tšekkoslovakiassa Prahassa, jossa hän voitti 110 m aidat ajalla 16,1 s, kuulantyönnössä kolmas tuloksella 13,39 m, korkeushypyssä toinen tuloksella 170 cm, pituushypyssä toinen tuloksella 611 cm. Samalla Euroopan matkalla hän vieraili vielä Suomessa kilpaillen loppukesän Helsingin Jyryn väreissä. Hän saavutti Suomessa kilpaillessaan uuden 110 m aitojen TUL:n ennätyksen 16,1.

Lauri Karimon TUL:n ennätyksen rikkoi Kustaa Vall vuonna 1928 ajalla 15,8.

## Mukana Amerikan suomalaisen työväenliikkeen aatteellisessa taistelussa

Lauri Karimo kirjoitti aktiivisti kirjeitä *[[Työväen Urheilulehti|Työväen Urheilulehteen]]* omasta ja kanssakilpailijoittensa kilpailuista 1920-luvun alun Amerikasta. Hänen kirjoituksensa suomalaiseen työläisurheilulehteen toi esiin Amerikan suomalaisten työläisjärjestöjen kilpailutilanteen myös urheilussa. Tällöin työläisten järjestötoimintaan olivat tulleet mukaan Venäjän vallankumouksen seurauksena kommunismiin kääntyneet amerikansuomalaiset, jotka ottivat roolia ASS:ssä hajottaen sen omalla radikaalilla toiminnallaan. Keväällä 1923 Amerikan Suomalaisen Sosialistijärjestön ASS:n kommunistiedustaja lähetti kriittisen vastineen Karimon syksyn 1922 tekstiin syyttäen Karimoa muun muassa toimimisesta Detroitin poliisin palveluksessa eikä pitänyt häntä työläisurheilijana.

ASS:n hajottua sosiaalidemokraattiset ainekset ryhmittyivät kulttuurillisen Amerikan Suomalaisen Kansanvallan Liiton riveihin. Lauri Karimokin IWW-toiminnan laantumisen myötä toimi Kansanvallan Liitossa. Toimiessaan Detroitin poliisissa hänkin urheili vielä Detroitin Voiman riveissä, joka ei enää ollut poliittisten kiistojen kohteena.

Lauri Karimo osti yhdessä veljensä Augustin kanssa maa-alueen Michiganin Sugar Island -alueelta, joka on Yhdysvaltain ja Kanadan välisen rajajoen St. Maryn Sugar Island -saarella.

## Lähteet
* 
* 

### Viitteet